ส่วนที่ 1

  -----------------------------------------------------------------------
  ข้อมูลสรุป

  -----------------------------------------------------------------------

ส่วนที่ 1

ข้อมูลสรุป (Executive Summary)

ข้อมูลสรุปบริษัทที่ออกหลักทรัพย์

บริษัท ตะวันออกพาณิชย์ลีสซิ่ง จำกัด (มหาชน) (“บริษัท”) ก่อตั้งขึ้นเมื่อวันที่ 19 พฤษภาคม 2546
จากการควบกิจการของ บริษัท ตะวันออกพาณิชย์ลีสซิ่ง จำกัด
ซึ่งประกอบธุรกิจให้เช่าซื้อรถยนต์มือสอง และบริษัท โปรเฟสชั่นแนลลีสซิ่ง จำกัด
ซึ่งประกอบธุรกิจให้เช่าซื้อรถยนต์มือสองและให้เช่าแบบลีสซิ่ง
โดยทั้งสองบริษัทมีกลุ่มผู้ถือหุ้นใหญ่และผู้บริหารเป็นชุดเดียวกัน ภายหลังการควบกิจการแล้วสินทรัพย์
หนี้สิน และความรับผิดชอบของทั้งสองบริษัทได้ถูกโอนมายังบริษัท
ซึ่งเป็นบริษัทที่จัดตั้งขึ้นใหม่แต่ใช้ชื่อเดิมว่าบริษัท ตะวันออกพาณิชย์ลีสซิ่ง จำกัด และต่อมาเมื่อวันที่
15 กันยายน 2546 บริษัทได้แปรสภาพเป็นบริษัทมหาชนจำกัด และใช้ชื่อว่า “บริษัท
ตะวันออกพาณิชย์ลีสซิ่ง จำกัด (มหาชน)”

บริษัทได้รับโอนพอร์ตลูกหนี้เช่าซื้อและเช่าแบบลีสซิ่งของทั้งสองบริษัทเดิมที่ควบกันมาบริหารและดำเนินกิจการให้เช่าซื้อรถยนต์ต่อไป
โดยปัจจุบันพอร์ตการให้สินเชื่อรถยนต์ของบริษัทมีทั้งประเภทรถยนต์นั่งส่วนบุคคล
และรถยนต์เพื่อการพาณิชย์เฉพาะรถตู้และรถกระบะ โดยมีสัดส่วนร้อยละ 84 และร้อยละ 16
ตามลำดับ
ทั้งนี้บริษัทมีเป้าหมายที่จะขยายการให้บริการเช่าซื้อรถยนต์มือสองและลดการให้บริการให้เช่าแบบลีสซิ่งลง
และนอกจากการให้บริการด้านสินเชื่อเพื่อการเช่าซื้อรถยนต์แก่ลูกค้ารายย่อยแล้ว
ในอนาคตบริษัทมีเป้าหมายจะขยายการให้บริการเช่าซื้อรถยนต์แก่ผู้ประกอบการเต็นท์รถยนต์มือสองหรือที่เรียกว่าสินเชื่อ
Floor Plan รวมทั้งการขยายบริการด้านสินเชื่อประเภทอื่น ได้แก่
สินเชื่อประเภทโอนสิทธิเรียกร้องหรือสินเชื่อแฟคเตอริ่ง เป็นต้น

ในปี 2546 ตามงบการเงินรวมเสมือนมีการควบรวบสองบริษัทดังกล่าวข้างต้น บริษัทมีสินทรัพย์รวม
957.49 ล้านบาท หนี้สินรวม 625.53 ล้านบาท ส่วนของผู้ถือหุ้น 331.96 ล้านบาท กำไรสะสม
17.58 ล้านบาท รายได้รวม 107.08 ล้านบาท กำไรสุทธิ 17.53 ล้านบาท
ส่วนต่างอัตราดอกเบี้ยร้อยละ 7.17 อัตราส่วนหนี้สินต่อส่วนของผู้ถือหุ้นเท่ากับ 1.88
และบริษัทมีอัตราส่วนค่าเผื่อหนี้สงสัยจะสูญต่อสินเชื่อรวม
อัตราส่วนเงินให้สินเชื่อที่หยุดรับรู้รายได้ต่อสินเชื่อรวม ร้อยละ 1.84 และ 3.61 ตามลำดับ
ปัจจุบันบริษัทมีทุนจดทะเบียน 410 ล้านบาท และทุนเรียกชำระแล้ว จำนวน 310 ล้านบาท
กลุ่มผู้ถือหุ้นใหญ่ประกอบด้วย
กลุ่มตระกูลวีระพงษ์และกลุ่มตระกูลตันตราภรณ์ถือหุ้นรวมกันในสัดส่วนร้อยละ 82.13
ภายหลังการเสนอขายหุ้นเพิ่มทุนต่อประชาชน กรรมการและพนักงานของบริษัทในครั้งนี้แล้ว
บริษัทจะมีทุนเรียกชำระแล้วเพิ่มเป็น 410 ล้านบาท
สำหรับเงินที่ได้จากการเสนอขายหุ้นบริษัทจะนำไปใช้ในการขยายพอร์ตสินเชื่อเช่าซื้อรถยนต์มือสองเพิ่มขึ้น

สรุปข้อมูลหลักทรัพย์ที่เสนอขาย

บริษัทมีความประสงค์ที่จะเสนอขายหุ้นสามัญเพิ่มทุนรวม 20,000,000 หุ้น คิดเป็นร้อยละ 24.39
ของจำนวนหุ้นที่เรียกชำระแล้วทั้งหมดภายหลังการเสนอขายในครั้งนี้
โดยการเสนอขายแบ่งเป็นจำนวน 19,000,000 หุ้น เสนอขายประชาชน ในราคาหุ้นละ 6.35
บาท และจำนวน 1,000,000 หุ้น เสนอขายกรรมการและพนักงานของบริษัท ในราคาหุ้นละ 5.10
บาท โดยจะเสนอขายระหว่างวันที่ 10 – 12 มีนาคม 2547
ซึ่งการเสนอขายดังกล่าวได้รับอนุญาตจากสำนักงานคณะกรรมการกำกับหลักทรัพย์และตลาดหลักทรัพย์
เมื่อวันที่ 1 มีนาคม 2547
และบริษัทจะนำหุ้นสามัญทั้งหมดของบริษัทเข้าเป็นหลักทรัพย์จดทะเบียนในตลาดหลักทรัพย์ต่อไป

อนึ่ง มติที่ประชุมคณะกรรมการบริษัท เมื่อวันที่ 1 มีนาคม 2547
มีมติอนุมัติการจ่ายเงินปันผลให้แก่ผู้ถือหุ้นของบริษัทที่มีรายชื่อปรากฎในสมุดทะเบียนผู้ถือหุ้น ณ
วันจดทะเบียนเพิ่มทุนชำระแล้วหลังการกระจายหุ้นให้แก่ประชาชนในครั้งนี้ต่อกระทรวงพาณิชย์
โดยผู้ถือหุ้นเดิม ผู้ลงทุน กรรมการและพนักงานที่จองซื้อหุ้นในครั้งนี้จะได้รับเงินปันผลในอัตราหุ้นละ
0.10 บาท รวมเป็นเงินจำนวนทั้งสิ้น 8,200,000 บาท
โดยกำหนดจ่ายเงินปันผลให้แก่ผู้ถือหุ้นภายในวันที่ 8 เมษายน 2547
โดยบริษัทจะนำเสนอต่อที่ประชุมผู้ถือหุ้นในวันที่ 9 มีนาคม 2547 เพื่อพิจารณาอนุมัติต่อไป

(ผู้ลงทุนควรอ่านรายละเอียดข้อมูลในส่วนที่ 2 และส่วนที่ 3 ก่อนการตัดสินใจจองซื้อหลักทรัพย์)